

**מילים  לשבת**

**שער הנגב - ערב שבת, כ"ה בניסן תש"ע, 9 באפריל 2010**

**שלום לחברות ולחברים,**

**קרן היסודי**

קרן היסוד, המגבית היהודית חוצת הגבולות, שמזה תשעים שנה עומדת לצד המעשה הציוני בארץ הקודש, שותפה עימנו לאורך השנים ולרוחב הנושאים.

כשחזרו הילדים שלנו מחופשת הפסח לבית הספר היסודי, הם פגשו את מגרש המשחקים החדש, מתנת השלוחה הדרום אפריקאית של הקרן.

זאת ועוד: השבוע חגגנו עם מנהיגות קרן היסוד ועם ג'ו וקלייר טוגנדהפט, זוג מקסים שנולד בהולנד, חי בשוויץ ומשקיע מיטב כספו בישראל. תארו לעצמכם, לאחר שהשקיעו סכום בן 7 ספרות (בשקלים), הם גררו אלינו עשרות מבני משפחתם וחבריהם וחנכו עימנו את אירועי פתיחת בית "יחדיו", מרכז היום והמועדון של ותיקי העדה. אנחנו מצויים כעת בעיצומן של ההכנות הסופיות לפתיחת המבנה המחודש, המורחב והממוגן.

לאחר ריקודים בחסות כליזמרים ברחבה הממורקת, קביעת מזוזה, שירים של להקת הנערות שלנו באנגלית, עברית ו...אידיש, אמר ג'ו: " בביקורנו הראשון באזור התרשמנו מאד לנוכח אומץ ליבם של התושבים, בייחוד המבוגרים....החובה הנעימה לסייע לישראל במקום שצריך, היא המעט שאנחנו יכולים לעשות, יחסית לישראלים ששולחים את ילדיהם לצבא."

**רשמנו V**

לאחר שרשות המסים שלחה מכתב רשמי לפקידי השומה ולמעבידים, אפשר לציין בסיפוק: הקלות המס נכנסו לתוקף. נסו ותיהנו.

**הם רוכבים ותורמים**

זו השנה השנייה, שקבוצת רוכבי אופניים מבין חברינו בסן דייגו, תרכב מהצפון הרחוק ועד לשער הנגב, בין יום השואה ליום הזיכרון, במסגרת הקמפיין לגיוס משאבים לבניית בית הספר התיכון החדש שלנו.

ביום העצמאות (בבוקר יום ג') נוכל להצטרף אל הרוכבים שינועו בין הישובים שלנו במסע הצדעה לשער הנגב ולמדינת ישראל.

פרטים בעמותה לקידום הספורט: אנליה, 052-4652505 .

**אור הנר בברור חיל**

ילדי האזור, מברור חיל ומשדרות, משתתפים כבר מספר שנים בתוכנית הארצית של "מרכז פרס"  - "בתי ספר תאומים לכדורגל ושלום".

[www.peres-center.org/SectionProjectheb.asp?cc=02150201](http://www.peres-center.org/SectionProjectheb.asp?cc=02150201)

העיר התאומה שלנו היא יריחו. אחת לחודש, אם המצב מאפשר זאת, נפגשים הילדים ולעיתים גם הוריהם.

ערב חופשת הפסח התקיים ביפו "מיני מונדיאל". הקבוצה שלנו, ברור חיל – יריחו (בחולצות נבחרת נורווגיה) הפסידה בכבוד לקבוצת קרית גת – סמוע (בחולצות נבחרת אנגליה). בפגישה הבאה מתוכננת הצגה לקירוב הלבבות, ברוח ספר הילדים "אוזו ומוזו מכפר קקרוזו".

**לא המצאנו כלום**

לנוכח טרוניותי על יחסי ברק – אשכנזי, "הרגיע" אותי אלוף (מיל.) דורון אלמוג, שחקר את נסיבות מותו בתאונה אווירית של אלוף אסף שמחוני בשלהי מבצע "קדש".

מעשה שהיה, כך היה: טכס כניעת המפקד המצרי של רצועת עזה למפקד פיקוד הדרום, שמחוני, התקיים בלי ידיעת הרמטכ"ל, משה דיין. כפעולת תגמול, החליט הרמטכ"ל על קיום מסדר ניצחון צה"לי בשארם א שייך....בלי לעדכן את שמחוני. חבורה נכבדה של קצינים הוטסה אחר כבוד במטוס תובלה אל היעד. משנודע הדבר לשמחוני ברגע האחרון, הוא ארגן מטוס קל והצליח להגיע לטכס. בחזרה צפונה, התרסק המטוס הרעוע ועימו אחד מגיבורי הפרשה העגומה מאד והעלומה למדי.

**פתאום קם אדם**

א. אדם, במדים ובלעדיהם, כפוף בעת ובעונה אחת לחוקי המדינה ולמצפונו.

ב. ענת קם צריכה לחטוף. בצדק, היא תשב במשך שנים בכלא.

ג. לא נהיה עוד קורבנות, אסור שנהפוך לרוצחים.

ד. האם "סיכול ממוקד" מהווה חריגה משביל הזהב החמקמק?  תודה לחשודה בריגול שדורשת מאיתנו תשובה.

**דעו מאין באנו**

קבוץ ניר עם עלה על הקרקע בנקודה הישנה (בגבעה של "אתר המים והביטחון") בט"ו בשבט תש"ג, ינואר 1943.

לקראת חנוכה תש"ד, דצמבר 1943, הונחה אבן הפינה לבנין הראשון בנקודת הקבע.

בין לבין, התרחשו באירופה אירועים חסרי תקדים בתולדות האנושות.

קיראו בבקשה את הצהרת הכוונות של החלוצים הצעירים, יוצאי הקהילות החרבות, שהיו עסוקים בהקמת ניר לעמם תוך חרדה לגורל יקיריהם בגולה:

"בעצם ימי הזעם והאפלה, בימי דם ודמע לעמנו הנדרס בכל ארצות תבל, הננו יוצקים יסודות לבניין ראשון למשק, אשר נשבענו להקים על פני גבעות הדרום השבות לתחייה.

בניין, יצירה, אחווה ושלום – ערכים אלה ישמשו כמלט ליסודות בנייננו העתיד לקום פה.

ביום זה תהא תפילתנו: מי ייתן וישמש משק זה בית להמוני האחים הנמקים שם, בגטאות וביערות האפלים, עת יגיחו ממחבואיהם, ביום בו תזרח גם להם שמש הגאולה.

מי ייתן ויהיה משק זה מקום ליצירת ערכים אנושיים – חברתיים, ערכים של חיי עבודה בריאים, מסד לעולם חדש שיוקם."

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*                       \*\*\*\*\*\*\*\*\*\*\*\*\*\*\*\*\*\*\*\*\*\*\*\*                             \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*                           \*\*\*\*\*\*\*\*\*\*\*\*\*\*\*\*\*\*\*\*\*\*\*\*

**שבת שלום, אלון**

נ.ב: **בלוגאלון**

אם פספסתם את הטור, או סתם בא לכם להיות בטוחים ששורות המופת מונצחות לעד (לעד!?...), דעו שאנחנו ממוקמים גם במשעולי הבלוגים: [israblog.nana10.co.il/blogread.asp?blog=537016](http://israblog.nana10.co.il/blogread.asp?blog=537016)

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)